РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/273-14

24. децембар 2014. године

Б е о г р а д

ЗАПИСНИК

13. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 30. СЕПТЕМБРА 2014. ГОДИНЕ

 Седница је почела у 14 часова и 15 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Владан Милошевић, Радмило Костић, Јелена Мијатовић, Оливера Пауљескић, Иван Карић, Дејан Чапо и Енис Имамовић.

 Седници нису присуствовали чланови Одбора: Зоран Пралица, Драгомир Карић, Александар Јовичић, Новица Тончев, Драган Шутановац, Владимир Маринковић и Младен Грујић.

 Седници су, на позив председника, присуствовали: Јанез Копач, директор Секретаријата Енергетске заједнице, Барбара Јакшова, шеф Одсека Секретаријата Енергетске заједнице за односе с јавношћу, Мирјана Филиповић, државни секретар у Министарству рудрства и енергетике, Љубо Маћић, председник Савета Агенције за енергетику Републике Србије и Драган Влаисављевић, директор Дирекције за трговину електричном енергијом ЈП ЕПС.

 На предлог председника, Одбор је једногласно утврдио следећи

Д н е в н и р е д

 1. Презентација стања у европским интеграцијама Србије из области енергетике;

 2. Разно.

 Пре преласка на рад према дневном реду, Одбор је већином гласова усвојио записнике седме, осме, девете и десете седнице Одбора.

 Прва тачка дневног реда – **Презентација стања у европским интеграцијама Србије из области енергетике**

 Јанез Копач, директор Секретаријата Енергетске заједнице (ЕнЗ), изразио је задовољство због презентације Годишњег ивештаја о напретку Србије у вези испуњавања обавеза из Уговора о Енергетској заједници за период од јуна 2013. до јуна 2014. године. Одбор Народне скупштине за привреду, регионални развој, трговину, туризам и енергетику већ другу годину организује у Народној скупштини представљање резултата које је Република Србија остварила у области енергетике за годину дана.

 ЕнЗ чини девет чланица, потписница Уговора о оснивању ЕнЗ. Једна чланица је Европска унија, а осталих осам потписница Уговора су: Србија, Босна и Херцеговина, Украјина, Молдавија, Албанија, Македонија, Привремена мисија Уједињених нација на Косову, у складу са Резолуцијом 1244 Савета безбедности Уједињених нација и Украјина. Грузија ускоро постаје пуноправна чланица, а Јерменија, Норвешка и Турска су посматрачи.

 Дијалог Србије са Европском комисијом у области енергетике институционализован је кроз тела установљена Уговором о оснивању Енергетске заједнице. Одлуке доноси Савет министара ЕнЗ који се састаје једном годишње. Сваке године друга уговорна страна председава радом ЕнЗ. Ове године председава Украјина. Тзв. Стална група на високом нивоу, у којој Србију представља Јелена Симовић, састаје се четири пута годишње. Регулаторни одбор је саветодавно тело, које чине представници регулаторних тела, а Србију представља Љубо Маћић, председник Савета Агенције за енергетику Републике Србије. ЕнЗ има четири форума, за електричну енергију, гас, нафту и социјална питања, који се састају једном годишње. Најзначајнији форуми су Форум за електричну енергију и Форум за гас. Форум за нафту се састаје у Београду, Форум за гас у Словенији, а Форум за електричну енергију у Атини. Буџет ЕнЗ је око три и по милиона евра. Европска унија уплаћује скоро 95%, а Србија око 18 000 евра годишње.

 Уговор о Енергетској заједници је потписан 2005. године, ступио је на снагу 2006. године, са циљем да се направи интеграција са Европском унијом на подручју тржишта гаса и електричне енергије, односно да се формира јединствено тржиште на коме важе јединствена правила. Овим документом се отвара могућност за успостављање чвршћих међусобних веза у сектору енергетике између Уговорних страна из Југоисточне Европе (ЈИЕ), као и веза са Аустријом, Италијом, Словенијом, Хрватском, Мађарском, Грчком, Румунијом и Бугарском (Бугарска, Румунија и Хрватска су уласком у чланство ЕУ престале бити индивидуалне земље чланице ЕнЗ). На тај начин омогућено је регионално повезивање у сектору енергетике, које подразумева: стварање стабилног регулаторног и тржишног оквира у Југоисточној Европи и Европској унији у циљу привлачења инвестиција у секторе електричне енергије и природног гаса, како би се омогућило стабилно снабдевање енергијом неопходно за економски развој и социјалну стабилност, стварање јединственог правног оквира за трговину електричном енергијом и гасом у ЈИЕ и ЕУ. У међувремену је ово повезивање проширено и на унапређење сигурности снабдевања у региону ЈИЕ, побољшање стања животне средине, повећање енергетске ефикасности и употребе обновљивих извора енергије у региону, развој конкурентног тржишта енергије и стварање јединственог тржишта енергије. Током претходних неколико година установљене су и друге димензије Уговора о оснивању ЕнЗ. Уведена је социјална димензија у енергетици, пре свега кроз заштиту угрожених потрошача и социјални дијалог у енергетици и основан Социјални форум. Јединствено тржиште и конкуренција доносе сигурност снабдевања потрошача енергентима, по ценама које нису монополске.

 Правни поредак ЕнЗ, између осталог, чине две уредбе и три директиве из области гаса и три уредбе и две директиве из области електричне енергије (тзв. Трећи енергетски пакет директива), три директиве из области заштите животне средине и др. Ови прописи садрже обавезе и рокове које државе чланице треба да преузму у своје правне поретке. У овом тренутку најважнија обавеза за све државе чланице ЕнЗ је транспоновање тзв. Трећег енергетског пакета директива до 1. јануара 2015. године. Што се тиче питања регулаторног тела, потребно је да Србија измени Закон о енергетици и да прошири овлашћења независног регулаторног тела. Агенција за енергетику РС је основана прописима тзв. Другог енергетског пакета директива ради независног обрачуна тарифа за електричну енергију и гас, односно цене по којој се кроз инфраструктуру, каблове и гасоводе, преноси струја или гас, јер би власник кабла или гасовода могао обрачунати цену коју жели, пошто има монопол. Трећи пакет директива настао је као последица тога што регулаторна тела нису била у потпуности независна. Ради обезбеђивања независности регулаторног тела, потребно је да Народна скупштина редовно даје сагласност на финансијски план Агенције за енергетику РС, као и да доносиоци одлука у Агенцији буду адекватно плаћени, јер су изложени ризику од притисака великих играча на енергетском тржишту. Новим законом о енергетици Агенција ће добити већа овлашћења и Народна скупштина ће имати већу одговорност да обезбеди независност овог регулаторног тела, које је по знању и квалитету рада запослених најбоље у региону.

 Република Србија је остварила напредак у имплементацији тзв. Другог енергетског пакета директива, тржиште је отворено, ЕМС и ЕПЕКСПОТ су у мају 2014. године потписали Споразум о принципима сарадње на оснивању и раду Берзе електричне енергије у Србији, а ЕМС и КОСТТ Споразум о управљању мрежом и радом у септембру 2014. године. Међутим, покренут је прекршајни поступак против Србије због неучествовања ЕМС у регионалној сарадњи за координирану дугорочну аукцију (расподелу) прекограничних капацитета. (ЕМС расподељује прекограничне капацитете билатерално са Мађарском и Румунијом, конкурентски у односу на остале земље потписнице, али је обавеза Србије да се прекогранични капацитети расподељују у асоцијацији оператора преносног система на регионалном нивоу. ЕМС до сада није узела учешће у заједничкој канцеларији за алокацију капацитета, тзв. "cheapest allocation office“ са седиштем у Подгорици, али и неке друге земље потписнице не учествују.)

 Када је реч о транспозицији прописа у области електричне енергије, нема више отворених питања. Усвајањем новог закона до краја ове године, регулаторно тело ће добити већа овлашћења у погледу обавезе раздвајања делатности оператора дистрибутивног система. Србија је доста високо на листи када је реч о транспозицији прописа из области електричне енергије. Важећи Закон о енергетици је добар у области гаса, али у пракси није раздвојена транспортна делатност од снабдевања и трговине (ЈП „Србијагас“), што представља препреку тржишним реформама и подстицању конкуренције. Правно је извршено раздвајање оператора транспортног система у вертикално интегрисним предузећима у гасном сектору (ЈП „Србијагас“ и „Yugоrоsgaz а.д“), од снабдевања природним гасом и других делатности, али „Yugоrоsgaz а.д“ није извршио функционално раздвајање. То спречава конкуренцију и штети потрошачима гаса, јер власник инфрастурктуре може да користи монополски положај да онемогући приступ треће стране или да обрачунава тарифе које би можда биле ниже да нема монополски положај. Србија је била у обавези да раздвоји ЈП „Србијагас“ у два предузећа од 2007. године. Пошто од тада није извршена обавеза, Савет министара ЕнЗ је, на заседању у Киеву у јуну 2014. године, одлучио да покрене тужбу против Републике Србије због неимплементације. То је препрека за улазак у ЕУ и услов да Европска комисија отвори преговоре о чланству Србије у ЕУ у Поглављу 15. енергетика. Поред тог услова, Јанез Копач је изнео да је услов и имена међудржавног Споразума са Руском Федерацијом у вези изградње система за транспорт природног гаса „Јужни ток“, који, према мишљењу Секретаријата ЕнЗ, није у складу ни са тзв. Другим ни са Трећим енергетским пакетом директива. Споразум не предвиђа правило простог приступа треће стране, тј. осталих учесника на тржишту, него само власника. Капацитети и тарифа су ствар власника, а не регулаторног тела, а према директивама и према одредбама Закона о енергетици, тарифе су у надлежности Агенције за енергетику РС, а приступ треће стране мора бити бар формално обезбеђен. Та одредба није у складу са правилима ЕУ и није прихватљиво за ЕК и ЕнЗ које траже измену међудржавног споразума. Јанез Копач је истакао да је сличан проблем и са уговорима које са Руском Федерацијом имају Бугарска, Мађарска и Македонија, али је проблем мањи јер није услов за приступање ЕУ.

 ЈП „Србијагас“ треба да повећа транспарентност. Предузеће је усвојило Правила о раду система за транспорт гаса и приступ треће стране, али није испунило обавезу објављивања статистичких података о капацитетима и пословању по европским стандардима који подразумевају да се подаци објављују на веб страници на енеглеском језику.

 Директива о промоцији електричне енергије произведене из обновљивих извора (2009/28/EC) је пренета у правни поредак Енергетске заједнице 2012. године. Свака држава има индивидуални циљ колико мора повећати учешће енергије из обновљивих извора у укупној потрошњи енергије. Обавеза Србије је да повећа учешће енергије призведене из обновљивих извора са 21,2% у 2011. години на 27% до 2020. године, мерама које нису прописане, јер је „energy mix“ (енергије ветра, биомасе, соларне) ствар државе чланице. Србија је прва и једина држава чланица која је доставила Национални акциони план како намерава да достигне 27% до 2020. године. Код имплементације, Секретаријат ЕнЗ је уочио неколико проблема, који указују да Србија неће лако достићи тај циљ. Проблеми су: одсуство значајнијих инвестиција, проблем око давања и одузимања грађевинских дозвола, објективна ограничења у погледу стручних капацитета. Поред тога, потребно је да Србија донесе посебан пропис који ће садржати критеријуме одрживости и шеме сертификације за течна биогорива и биотечности и да ревидира нејасне, сложене и захтевне поступке издавања дозвола, овлашћења и сагласности за прикључења, у циљу стимулисања инвестиција. У области енергетске ефикасности, Србија је делимично или у целини преузела све три директиве које се односе на означавање производа, енергетску ефикасност у зградама и енергетске услуге, али недостају подзаконска акта и јачање капацитета за имплементацију на нивоу локалних самоуправа. У области процене утицаја на животну средину, ниво транспозиције је висок, али је потребно уложити напор за делотворну имплементацију, посебно када је у питању учешће јавности. Директива о смањењу садржаја сумпора у појединим течним горивима је делимично транспонована, недавно је постигнут напредак забраном одређених типова мазута, али и даље се не испуњавају услови који се односе на дефиницију горива, других типова горива, узорковање и тестирање. Рок за примену Директиве о ограничењу емисија одређених загађивача у ваздух из великих ложишта је крај 2017. године (термоелектране), а Директиве о емисијама из индустријских постројења (која је још строжија од Директиве о великим ложиштима) 1. јануар 2018. године, али се односи само на нова постројења.

 Јанез Копач је подвукао да је Србија прва држава чланица ЕнЗ која је транспоновала Директиву о одржавању минималних залиха сирове нафте захваљујући сарадњи Одбора за привреду, регионални развој, трговину, туризам и енергетику са Министарством и ЕнЗ. Одбор је усвајањем амандмана на Предлог закона о робним резервама омогућио да се преузму обавезе везано за ову директиву.

 У закључку, Јанез Копач је информисао да су у ЕУ у току активности на припреми Европске енергетске уније. Иако још није дефинисана као институција, Жан Клод Јункер, председник Европске комисије, већ је предложио Алинку Братушек из Словеније за потпредседника Европске енергетске уније. Следећих неколико година ће се изменити сада важећи уговори, али неће имати смисла образовање Европске енергетске уније без учешћа Турске, Швајцарске и Норвешке. Стигао је званичан предлог господина Жан Клод Јункера за образовање Парламентарне скупштине ЕнЗ. То ће бити нова институција, а у јануару 2015. године ће бити јавна расправа и о том предлогу. То ће бити прилика да се Одбор укључи у пан-европску јавну расправу о питањима промена у ЕнЗ. Министарским саветом ЕнЗ следеће године председаваће Албанија.

 У дискусији народни посланици су постављали питања, изнели ставове и мишљења и дали предлоге и сугестије. Постављена су следећа питања:

* да ли је извештај „Енергетска заједница за будућност“ Високог консултативног Савета за унапређење рада Енергетске заједнице припремљен у оквиру Европске комисије или у оквиру Енергетске заједнице;
* каква је процедура одлучивања у Енергетској заједници.

 У одговору на постављена питања, Јанез Копач је изнео да је извештај „Енергетска заједница за будућност“ Високог консултативног Савета за унапређење рада ЕнЗ припремљен у оквиру ЕнЗ. Појаснио је да је наведена радна група образована *ad hoc* одлуком Министарског савета ЕнЗ од 24. октобра 2013. године, са задатком да изврши независну процену адекватности инситутуционалног организовања и метода рада Енергетске заједнице за постизање циљева постављених Уговором о Енергетској заједници. Високи консултативни Савет поднео је извештај Министарском Савету ЕнЗ 1. јуна 2014. године, који садржи предлоге за реформисање и неопходне кораке за спровођење тих предлога. Састанцима радне групе је председавао проф. Јержи Бусек (Jerzy Buzek) као угледна личност у ЕУ у области енергетике. Када је у питању доношење одлука у ЕнЗ, свака страна уговорница има један глас, без обзира на висину уплате у буџет ЕнЗ. Изнео је да се, у пракси, одлуке не доносе гласањем и навео пример да се ове године расправљало о томе да ли треба увести санкције Босни и Херцеговини због перманентног непоштовања Уговора. Србија је била против санкција (покретања тужбе) и без гласања је закључено да се Босни и Херцеговини неформално продужи рок за испуњавање обавеза за још једну годину. Ипак, ЕУ је већ унилатерално увела санкцију БиХ тиме што је блокирала коришћење средстава из ИПА фондова. Средства из ових фондова за Србију од око милијарду и по евра су на располагању од 2014. до 2020. године. Ова средства неће бити блокирана због „Србијагаса“, али постоји могућност условљавања. Иако је ЕУ много јачи партнер, ЕнЗ је према Уговору независна институција и у Секретаријату ЕнЗ све чланице би требало да имају једнак третман. Навео је пример активности Србије приликом расправе о новој Директиви о индустријским емисијама. Европска комисија је предложила за државе уговорнице финансијски веома захтевна решења. Ни једна држава уговорница се није усудила да коментарише ова решења осим Србије. Србија је изнела контра предлог који су подржале све државе уговорнице које имају проблеме због термоелектрана и прихваћено је далеко повољније решење. Копач је подвукао да се активним односом у ЕнЗ може много тога постићи и да Европска комисија прихвата извештај о напретку који подноси Секретаријат ЕнЗ без икаквих корекција. Саветовао је да се усвоји добар нови закон о енергетици, без прелазних одредаба које би биле у супротности са међународно прихваћеним обавезама. ЕнЗ не може мењати прописане рокове за извршавање обавеза, али ће помагати Србији као и осталим земљама уговорницама да изврше обавезе тиме што неће вршити притисак када постоје објективни разлози за одлагање.

 Љубо Маћић, председник Савета Агенције за енергетику РС информисао је да ће раздвајање делатности у ЈП „Србијагас“ моћи да се изврши у року краћем од очекиваног, јер су и „Србијагас“ и дистрибутери гаса већ спровели рачуноводствено раздвајање, односно раздвајање трошкова имовине и плата запослених у мрежној делатности од осталих делатности, што је велики посао и предуслов за функционално раздвајање. Тарифе су објављене и обрачунавају се у транспортном систему, тржиште је отворено, купци на слободном тржишту уговарају набавку гаса и више немају право на регулисано снабдевање. Од 1. јануара 2015. године купци (изузев малих купаца и домаћинстава) неће имати право на јавно снабдевање и плаћаће мрежарину. Агенција ће ускоро дати сагласност на Правила о раду система за транспорт гаса „Србијагас“-а, а остала 33 дистрибутера ће по узору на Правила припремити своја документа.

 Изнето је да је Одбор за привреду, регионални развој, трговину, туризам и енергетику активан у ЕнЗ и у Регионалној парламентарној мрежи одбора за привреду, финансије, европске интеграције коју подржава Вестминстерска фондација за демократију, што је резултирало иницијативом за образовање парламентарне скупштине ЕнЗ и води даљим интегративним процесима у региону и у другим областима.

 У дискусији су учествовали Александра Томић, Радмило Костић, Љубо Маћић, Мирјана Филиповић и Јанез Копач.

Друга тачка дневног реда **– Разно.**

 Ради потпунијег информисања и ефикаснијег рада Одбора, једногласно је прихваћен предлог председника да Одбор затражи информацију о свим погодностима (све субвенције, подстицаји и остале олакшице за инвестирање и пословање) за домаће и стране инвеститоре, предвиђене законским и подзаконским актима из надлежности министарстава. Информација треба да садржи у чему се састоји погодност (финансијска и нефинансијска подршка), услове да се она оствари, назив и члан акта, како, на који начин и преко кога се остварује, као и какво је тренутно стање и могућности за остваривање конкретне погодности.

 Председница Одбора је обавестила да је Парламент Републике Италије, у оквиру парламентарне димензије италијанског председавања Европском унијом, упутио позив за учешће на „Састанку председника одбора за пољопривреду и одбора за индустријски развој и мала и средња предузећа“, који ће се одржати у Риму, 26. и 27. октобра 2014. године. Одбор је једногласно одлучио да председник Одбора др Александра Томић учествује на састанку, с обзиром да су теме које се разматрају у делокругу рада Одбора и да је радни језик састанка енглески.

 Седница је закључена у 15 часова и 15 минута.

 Саставни део записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |